text: 85-årig: Jeg var ikke bange for dem
  18 oktober 2015 kl. 09.44
  Jens Christian Jørgensen på 85 år og hans bror Peter på 81 år tog lørdag aften kampen op med et par muskuløse og tavse hjemmerøvere.
  - Jeg har aldrig oplevet noget lignende, men jeg var ikke bange, fortæller 85-årige Jens Christian Jørgensen til TV SYD søndag morgen.
  I hjemmet på Hammer Møllevej ved Vonge, som han deler med sin lillebror Peter på 81 år og lillesøster Gretha på 77 år, ringede to maskerede hjemmerøvere på døren lørdag aften. Lillebror Peter åbnede døren.
  - Det skulle han aldrig have gjort. Men de kom kun ind i gangen, før vi fik dem ud igen. Så ringede vi 112, og der kom tre politibiler og en ambulance, fortæller Jens Christian Jørgensen, der ikke ved, hvilken nationalitet, røverne havde.
  - De sagde ikke et ord, og de havde masker på, så vi kun kunne se øjnene, siger han til TV SYD.
  Ifølge Jens Christian Jørgensen vurderer politiet, at hjemmerøverne var udlændinge.
  Politiet forlod først hjemmet ved 02-tiden natten til søndag, og af den grund har de tre søskende sovet længere end normalt søndag.
  Peter, der først var i nærkontakt med røverne, fik nogle slag i hovedet af en pistol og måtte derfor en tur på skadestuen. Han er dog hjemme igen.
  